ตลท.เปิดตัวแอปฯ “SETLink” ตอบโจทย์บจ.ทุกการใช้งาน
ตลท.เปิดตัวแอปฯ “SETLink” ตอบโจทย์ทุกการใช้งาน เริ่มให้บริการ 19 ต.ค.
ตลท.เปิดตัวแอปฯ “SETLink” ตอบโจทย์ทุกการใช้งาน เริ่ม 19 ต.ค.
19 ต.ค. 2563

นายแมนพงศ์ เสนาณรงค์ รองผู้จัดการ หัวหน้าสายงานผู้ออกหลักทรัพย์ ตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์ฯ ได้พัฒนาประสิทธิภาพการให้บริการแก่บริษัทจดทะเบียน (บจ.) อย่างต่อเนื่องผ่านระบบ SET Link ที่รวมศูนย์การปฏิบัติงานตามกฎเกณฑ์ของตลาดหลักทรัพย์ และรวบรวมข้อมูลประกาศ แนวปฏิบัติ กิจกรรมที่เกี่ยวข้องกับบจ. ซึ่งช่วยลดขั้นตอนและเกิดความคล่องตัว ล่าสุดตลาดหลักทรัพย์ฯ ได้พัฒนา “SETLink” mobile application เพื่ออำนวยความสะดวกให้แก่ บจ. ยิ่งขึ้น ด้วยการทำงานผ่านทาง mobile application ซึ่งสอดคล้องกับวิสัยทัศน์ตลาดหลักทรัพย์ฯ  และเป็นส่วนหนึ่งของแผนกลยุทธ์การสร้างการเติบโตอย่างมีประสิทธิภาพ
“SETLink mobile application เป็นการทำงานของแพลตฟอร์ม SETLink บนมือถือซึ่งบจ. สามารถอนุมัติและเผยแพร่ข่าวและรายงานของบริษัท ทั้งแบบทันที และแบบตั้งเวลาล่วงหน้า พร้อมเข้าถึงข้อมูลข่าวสาร กิจกรรมอบรม สัมมนา จากทางตลาดหลักทรัพย์ฯ ได้ตลอดเวลา นอกจากนี้ จะได้รับการแจ้งเตือนการปฏิบัติงานเพื่อไม่ให้พลาดงานที่สำคัญผ่านแอปพลิเคชัน โดยเจ้าหน้าที่หรือผู้ที่เกี่ยวข้อง สามารถดาวน์โหลดแอปพลิเคชันได้ตั้งแต่ 19 ต.ค. 2563 เป็นต้นไป ซึ่งเชื่อว่าจะตอบโจทย์ความต้องการและเพิ่มความสะดวกให้กับ บจ. มากขึ้น”นายแมนพงศ์ กล่าว
นอกจากนี้ ตลาดหลักทรัพย์ฯ ได้ปรับโฉมเว็บไซต์ “SETLink” ใหม่บน www.setlink.set.or.th ให้มีรูปแบบการนำเสนอและฟังก์ชันการใช้งานที่ทันสมัยและสะดวกยิ่งขึ้น อาทิ ตารางกิจกรรม การประชุมสำคัญ และ บริการ “ESG Development Services” ศูนย์รวมข้อมูลและบริการด้านความยั่งยืนสำหรับ บจ. รวมถึงคู่มือการใช้งานแบบละเอียด พร้อมเพิ่มการให้บริการด้านข้อมูล การวิเคราะห์จากหน่วยงานพันธมิตรที่เกี่ยวข้องกับ บจ.